b'\n_START_ARTICLE_\nGeorges Boulanger\n_START_SECTION_\nBiografie\n_START_PARAGRAPH_\nS-a n\xc4\x83scut la Tulcea, pe 18 aprilie 1893, \xc3\xaentr-o veche familie de l\xc4\x83utari, fiind fiul lui Vasile Pantazi, poreclit "Boulanger" din pricina unei anumite asem\xc4\x83n\xc4\x83ri fizice (mai ales barbi\xc8\x99onul) cu generalul francez Georges Boulanger . Mare parte a membrilor familiei sale erau violoni\xc8\x99ti, basi\xc8\x99ti \xc8\x99i chitari\xc8\x99ti. \xc3\x8empreuna cu tat\xc4\x83l s\xc4\x83u, George obi\xc8\x99nuia s\xc4\x83 c\xc3\xa2nte la toate aceste instrumente._NEWLINE_La v\xc3\xa2rsta de 12 ani, \xc3\xaencepe s\xc4\x83 studieze la Conservatorul de Muzic\xc4\x83 din Bucure\xc8\x99ti, prin intermediul unei burse. Peste trei ani este auzit de c\xc4\x83tre renumitul violonist si pedagog Leopold Auer, care fiind uimit de aptitudinile artistice ale lui Boulanger, l-a primit ca elev la Dresda \xc3\xaentre anii 1908-1910.  _NEWLINE_\xc3\x8en 1910, la 17 ani, Leopold Auer consider\xc4\x83 c\xc4\x83 educa\xc8\x9bia muzical\xc4\x83 a elevului s\xc4\x83u este complet\xc4\x83. \xc3\x8ei face astfel un cadou, o vioar\xc4\x83 care \xc3\xael va \xc3\xaenso\xc8\x9bi de-a lungul \xc3\xaentregii sale vie\xc8\x9bi. Se angajeaz\xc4\x83, apoi ca violonist principal la \xe2\x80\x9cCaf\xc3\xa9 Chantant\xe2\x80\x9d (cea mai important\xc4\x83 cafenea din Sankt Petersburg, frecventat\xc4\x83 de aristocra\xc8\x9bia ruseasc\xc4\x83, audien\xc8\x9ba care l-a aclamat \xc3\xaen nenumarate r\xc3\xa2nduri)._NEWLINE_\xc3\x8en Rusia, Boulanger \xc8\x99i-a dezvoltat stilul unic, devenit o caracteristic\xc4\x83 important\xc4\x83 a tuturor lucr\xc4\x83rilor sale: \xe2\x80\x9emuzica u\xc8\x99oar\xc4\x83\xe2\x80\x9d (o combina\xc8\x9bie de muzic\xc4\x83 \xc8\x9big\xc4\x83neasc\xc4\x83, folclor balcanic \xc8\x99i valsuri vieneze). Tot \xc3\xaen Rusia a cunoscut-o pe Ellionorr Paulson, o t\xc3\xa2n\xc4\x83r\xc4\x83 intelectual\xc4\x83 estonian\xc4\x83, avocat\xc4\x83 \xc8\x99i student\xc4\x83 la medicin\xc4\x83, cu care se va \xc8\x99i c\xc4\x83s\xc4\x83tori._NEWLINE_\xc3\x8en 1917, \xc3\xaen urma schimb\xc4\x83rilor politice ce au avut loc \xc3\xaen Rusia, George s-a \xc3\xaentors \xc3\xaen Rom\xc3\xa2nia, unde a activat \xc3\xaen cadrul for\xc8\x9belor armate. \xc3\x8en acela\xc8\x99i timp preda lec\xc8\x9bii de muzic\xc4\x83 \xc8\x99i compozi\xc8\x9bie. \xc3\x8en timpul \xc8\x99ederii \xc3\xaen Rom\xc3\xa2nia a \xc3\xaentre\xc8\x9binut o coresponden\xc8\x9b\xc4\x83 sus\xc8\x9binut\xc4\x83 cu Ellionorr, care locuia cu p\xc4\x83rin\xc8\x9bii s\xc4\x83i \xc3\xaen Estonia. _NEWLINE_\xc3\x8en 1923-1924 Boulanger a plecat la Berlin cu vioara sa, compozi\xc8\x9biile \xc8\x99i partiturile sale \xc8\x99i s-a stabilit acolo \xc3\xaempreun\xc4\x83 cu tovara\xc8\x99a sa de via\xc8\x9b\xc4\x83, Ellionor. Berlinul era unul dintre ora\xc8\x99ele cele mai prolifice \xc3\xaen privin\xc8\x9ba muzicii u\xc8\x99oare (Unterhaltungsmusik), cu sute de cafenele, hoteluri \xc8\x99i cabarete unde putea fi ascultat acest gen de muzic\xc4\x83, cu o mic\xc4\x83 orchestr\xc4\x83 \xc8\x99i faimosa figura a Stehgeiger (violonistul care c\xc3\xa2nta plimbandu-se printre mese). _NEWLINE_Si la Berlin s-a bucurat de succes \xc3\xaen r\xc3\xa2ndurile aristocra\xc8\x9bilor ru\xc8\x99i, afla\xc8\x9bi acum \xc3\xaen exil \xc8\x99i care  frecventau mai ales restaurantul \xe2\x80\x9eF\xc3\xb6ster\xe2\x80\x9d._NEWLINE_\xc3\x8en 1926, dup\xc4\x83 ce a c\xc3\xa2ntat pentru prima dat\xc4\x83 \xc3\xaen fa\xc8\x9ba microfonului unei sta\xc8\x9bii de radio, Boulanger a semnat un contract cu Bote & Bock pentru editarea a \xc8\x99apte dintre lucr\xc4\x83rile sale, printre care \xc8\x99i \xe2\x80\x9eAvant de mourir\xe2\x80\x9d, care va fi cunoscut\xc4\x83 mai t\xc3\xa2rziu ca \xe2\x80\x9eMy Prayer\xe2\x80\x9d (conform edit\xc4\x83rii ulterioare cu versurile lui Kennedy). _NEWLINE_\xc3\x8en 1958, piesa s-a clasat pe primul loc \xc3\xaen topul difuz\xc4\x83rilor radio din SUA, pentru 21 de s\xc4\x83pt\xc4\x83m\xc3\xa2ni consecutiv. Ulterior, piesa a fost inclus\xc4\x83 \xc3\xaen coloana sonora a nenum\xc4\x83rate filme. \xc3\x8en 1927, afi\xc8\x99ele principalelor hoteluri \xc8\x99i music hall-uri anun\xc8\x9bau \xe2\x80\x9eBoulanger c\xc3\xa2nta ast\xc4\x83zi!\xe2\x80\x9d._NEWLINE_\xc3\x8en 1928, sus\xc8\x9bine concerte la hotelurile Savoy and Claridge\'s  din Londra. Trei ani mai t\xc3\xa2rziu, \xc3\xaempreun\xc4\x83 cu orchestra sa format\xc4\x83 din 11 muzicieni, sus\xc8\x9bine un turneu \xc3\xaen cele mai importante ora\xc8\x99e din Europa, devenind cunoscut ca un artist nu datorit\xc4\x83 cantit\xc4\x83\xc8\x9bii lucr\xc4\x83rilor sale muzicale, ci datorit\xc4\x83 calit\xc4\x83\xc8\x9bii acestora._NEWLINE_A \xc3\xaenregistrat piese cu mai multe case de discuri \xc8\x99i a atins v\xc3\xa2rful carierei sale artistice \xc3\xaen 1935-36, devenind o legend\xc4\x83 \xc3\xaen Germania. \xc3\x8en timpul regimului na\xc8\x9bional-socialist \xc8\x99i anii celui de-al doilea r\xc4\x83zboi mondial, a r\xc4\x83mas \xc3\xaen Germania. Fiind suspectat de unii de origine \xe2\x80\x9enearian\xc4\x83\xe2\x80\x9d a trebuit s\xc4\x83 procure documente oficiale din Romania cu care a dovedit c\xc4\x83 nu are origine evreiasc\xc4\x83, familia sa fiind cre\xc8\x99tin\xc4\x83 ortodox\xc4\x83._NEWLINE_\xc3\x8en 1945, locuind \xc3\xaen Mecklenburg, o zon\xc4\x83 ocupat\xc4\x83 de Armata Ro\xc8\x99ie, este eliberat de solda\xc8\x9bii americani. \xc3\x8en 1948 decide s\xc4\x83 plece \xc3\xaen America de Sud, dat fiind faptul c\xc4\x83 nici p\xc4\x83rin\xc8\x9bii \xc8\x99i nici socrii lui nu mai tr\xc4\x83iau. Semneaz\xc4\x83 un contract cu Hotelul Copacabana Palace (Rio de Janeiro, Brazilia). _NEWLINE_\xc3\x8en Brazilia, lucreaz\xc4\x83 intens \xc8\x99i devine foarte cunoscut. C\xc4\x83l\xc4\x83tore\xc8\x99te prin \xc3\xaentreaga \xc8\x9bar\xc4\x83, p\xc3\xa2n\xc4\x83 c\xc3\xa2nd ob\xc8\x9bine primul s\xc4\x83u contract \xc3\xaen Argentina, la sta\xc8\x9bia de radio Radio Belgrano. A tr\xc4\x83it \xc3\xaen Argentina p\xc3\xa2n\xc4\x83 la moartea sa. Moare pe 3 iunie 1958, \xc3\xaen ora\xc8\x99ul Olivos._NEWLINE_A l\xc4\x83sat dou\xc4\x83 fiice, Nora \xc8\x99i Georgette.'